У Вікіпедыі ёсць артыкулы пра іншых асоб з прозвішчам Хурсік.
**Віктар Уладзіміравіч Хурсік** (нар. 9 мая 1953, чыгуначная станцыя Уборак, Асіповіцкі раён, БССР — 6 студзеня 2023) — беларускі журналіст, публіцыст, пісьменнік, выдавец, грамадскі дзеяч.

Біяграфія
---------

Навучаўся ва Уборкаўскай пачатковай, Жорнаўскай няпоўнай сярэдняй і Дараганаўскай сярэдняй школах Асіповіцкага раёна Магілёўскай вобласці. Скончыў Мінскі політэхнічны тэхнікум (1972), завочна Беларускі політэхнічны інстытут (1982). У 1972—1974 гадах праходзіў тэрміновую вайсковую службу ў Цэнтральнай групе войскаў у Чэхаславакіі (г. Камарна, Славакія). Працаваў на станкабудаўнічым заводзе імя Кірава ў Мінску, у Мінскім спецыяльным канструктарскім бюро працяжных станкоў, Мінскім навукова-вытворчым аб’яднанні «Цэнтр». Рэгулярна друкаваўся у беларускай прэсе з 1980 года. У 1991—2009 гадах супрацоўнік газеты «Звязда». З 2009 года прыватны выдавец. Член Саюза беларускіх пісьменнікаў і Беларускай асацыяцыі журналістаў. Жыў у Мінску.

Дзейнасць
---------

### Вынаходніцкая

Аўтар двух вынаходстваў у галіне станкабудавання (пасв. СССР № 18197775 і 1765020).

### Гісторыка-даследчая

Вывучаў гісторыю Асіповіцкага раёна, жыццё і дзейнасць Магдалены Завішы (Красінскай, Радзівіл). Адзін з укладальнікаў гісторыка-дакументальнай хронікі «Памяць. Асіповіцкі раён» ISBN 985-6302-36-6 (2002).

### Пісьменніцкая

Шматлікія артыкулы Віктара Хурсіка гісторыка-краязнаўчай тэматыкі змешчаны ў перыядычных выданнях Беларусі.

Аўтар кніг:

* «Белы лебедзь у промнях славы. Магдаліна Радзівіл», ISBN 985-6024-37-4 (2001);
* «Трагедыя белай гвардыі. Беларускія дваране ў паўстанні 1863—1864 гг.», ISBN 985-6024-40-4, (2002)
* «Кроў і попел Дражна. Гісторыя партызанскага злачынства», ISBN 985-6718-26-0, (2006)
* «Vale!» Кніга пра род і лёс Магдалены Радзівіл, ISBN 978-985-7025-87-9, (2018)

Лаўрэат Нацыянальнай літаратурнай прэміі ў жанры публіцыстыкі за 2018 год.

### Перакладчыцкая

Пераклаў з польскай мовы і выдаў кнігі: «Успаміны Крыштафа Завішы ваяводы Мінскага. 1666—1721» (ISBN 978-985-6888-69-7), (2011) і «Маскоўская ўлада на Літве. 1863—1869», (ISBN 978-985-7025-03-9), (2013), «Мінскія абразкі. 1850—1863» (ISBN 978-985-7219-03-2)

### Грамадска-палітычная

Член і адзін з заснавальнікаў Аб’яднанай грамадзянскай партыі (Беларусь). Актыўны пазаштатны карэспандэнт прыватных беларускіх друкаваных і эфірных СМІ.
Уганараваны клубам «Спадчына» імя Анатоля Белага медалём Васіля Быкава «За праўду ў творчасці» (2008) ("І паўстала «Спадчына». Мінск, 2014. ISBN 978-985-7025-32-9).

19 красавіка 2008 г. разам з іншымі ўдзельнічаў ва несанкцыяваным усталяванні мемарыяльнага крыжа «ў памяць ахвяр злачынстваў савецкіх партызан» у вёсцы Дражна (Старадарожскі раён) за што 15 мая 2008 года Віктар Хурсік, на той момант супрацоўнік газеты «Звязда», быў асуджаны Старадарожскім раённым судом да 15 сутак арышту паводле частцы 1-й артыкула 23.34 КаАП РБ (*«парушэнне вызначанага парадку арганізацыі альбо правядзення масавага мерапрыемства»*).

### Выдавецкая

Выдавецкую дзейнасць пачаў у 1991 годзе стварэннем малога прадпрыемства «Арэлі», затым прыватнага выдавецтва «Пейто», з 2003 года Віктар Хурсік з’яўляецца прыватным выдаўцом. Яго кнігі маюць міжнародныя коды ISBN 985-6024 (44 назвы), 978-985-6718 (100 назваў), 978-985-6888 (100 назваў), 978-985-7025 (100 назваў).
Выдаў 14 назваў брашур пра вёскі Беларусі. Сярод 350 назваў кніг, выдадзеных Хурсікам, 18 — кнігі беларускага гісторыка Яўгена Анішчанкі, кнігі пісьменніцы Лідзіі Арабей, старэйшага паэта і перакладчыка  Івана Бурсава, перакладчыка Андрэя Каляды, паэтаў Уладзіміра Някляева, Сяргея Панізніка, пісьменніка і краязнаўца Алеся Карлюкевіча, іншых беларускіх творцаў.
Дыпламант Міжнароднай кніжнай выставы-кірмашу «Кнігі Беларусі-2009» (Мінск), удзельнік выстаў гістарычнай кнігі ў Варшаве і кніжных выставак у Беластоку (Польшча).

Зноскі
------

1. 1 2  Czech National Authority Database Праверана 6 чэрвеня 2023.<a href='https://wikidata.org/wiki/Track:Q13550863'></a>
2. ↑  Анкета Свабоды: Віктар Хурсік
3. ↑
4. ↑  Анкета Свабоды: Віктар Хурсік
5. ↑  Журналіст і выдаўца Віктар Хурсік арыштаваны на 15 сутак **(нявызн.)**(недаступная спасылка). Архівавана з першакрыніцы 27 кастрычніка 2021. Праверана 31 сакавіка 2015.
6. ↑  Супрацоўнік «Звязды» арыштаваны на 15 сутак
7. ↑  Віктар Хурсік: «У Беларусі лёс кнігавыдаўцоў нікога не хвалюе»(недаступная спасылка)
8. ↑  Анкета Свабоды: Віктар Хурсік

Спасылкі
--------

* Khursik publisher // loc.gov (бібліятэка Кангрэса ЗША)
* Wiktar Chursik // rp.pl (польская газета «Rzeczpospolita»)
* Wiktar Chursik // wyborcza.pl (польская «Gazeta Wyborcza»)
* Віктар Хурсік // spadchyna.net
* Віктар Уладзіміравіч Хурсік Архівавана 10 сакавіка 2016. // lit-bel.org
* Віктар Уладзіміравіч Хурсік (1953)(недаступная спасылка) // library.mogilev.by
* Анкета Свабоды: Віктар Хурсік // svaboda.org
* *Хрусік В.* Суддзя на кані // Дзеяслоў. — 2013.
* Віктар Хурсік: «У вёсцы Дражна трэба ставіць помнік „Ахвярам партызанскага злачынства"» // www.svaboda.org
* Віктар Хурсік: У мінскай кніжнай выставы няма душы // novychas.info
* Віктар Хурсік: «У Беларусі лёс кнігавыдаўцоў нікога не хвалюе»(недаступная спасылка) // arche.by